[Bonifacius Episcopus servus servorum Dei, venerabili fratri Episcopo Valentinensi, et dilectis filiis Cluniacensi Matisconensis, Moysiacensi et Figiacensi Caturcensis, et Thiernensi Claromontensis Monasteriorum Abbatibus: ac sancti Martini de Campis Parisien. et de Celsiniis, et de rivis prædictæ Claromonten. ac de Marciniaco Eduen. Diœcesum Prioratuum Prioribus Ordinis Cluniacensis salutem et Apostolicam benedictionem. Felicis recordationis Nicolaus Papa quartus prædecessor noster, ad Reformationem Ordinis et Monasterii Cluniacensi ac personarum ipsorum intendens, quædam statuta in Ordine ipso edidit perpetuis temporibus observanda, prout in litteris prædecessoris ipsius super hoc confectis plenius continetur. Cum autem per statuta hujusmodi status Abbatum, Priorum, ac quarumdam personarum ejusdem Ordinis esset læsus enormiter, et multipliciter conquassatus, nos ex certa scientia per alias nostras litteras aliqua de ipsis statutis, quæ importabilia evidentius apparebant, duximus revocanda; Super aliis verò, quæ in dictis statutis quamplurimùm gravia contineri dicuntur, certitudinem plenariam habere volentes, ac de vestræ circumspectionis industria gerentes fiduciam in Domino specialem, discretioni vestræ per Apostolica scripta mandamus, quatinus statuta prædicta exhiberi vobis, sublato dilationis obstaculo facientes, vos omnes, si commodè poteritis, vel major pars vestrum, ea diligenter et attentè examinare ac discutere studeatis, et ea, quæ in eisdem statutis corrigenda, mutanda, diminuenda, vel addenda, seu statuenda de novo videritis, ad conservationem ipsius Ordinis laudabilem et felicem, requisito et habito super his Consilio et assensu dilectorum filiorum Prioris Claustralis Cluniacensis, et duorum de Ordine supradicto, qui Domini Ordinis appellantur, nonobstante cujusvis contradictionis obstaculo corrigatis, mutetis, diminuatis, addatis, ac etiam statutis de novo, ....... nobis per vestras patentes litteras harum seriem continentes plenè, seriosè, ac fideliter intimetis. Datum Anagniæ ....... Pontificatus nostri anno primo.]